ศรีสุวรรณจี้ กสม.สอบกลาโหม-กรมควบคุมโรคและ กสทช.ระงับการล้วงข้อมูลมือถือคนไทย
ศรีสุวรรณ ร้อง กสม.ตรวจสอบ หลัง กระทรวงกลาโหม-กรมควบคุมโรค ทำหนังสืออถึง กสทช. ขอให้ผู้บริการโทรศัพท์มือถือส่งตำแหน่งสัญญาณผู้ติดเชื้อรายใหม่ย้อนหลัง 14 วันรวมถึงข้อมูลเบอร์ของทุกคนที่เคยอยู่บริเวณเดียวกับผู้ติดเชื้อเพื่อส่ง SMS เตือนและดำเนินการสอบสวนโรค ชี้ละเมิดสิทธิมนุษยชนอย่างร้ายแรง10 มิ.ย. 2563 วันนี้ เวลา 10.30 น. ที่สำนักงานคณะกรรมการสิทธิมนุษยชนแห่งชาติ(กสม.) ศรีสุวรรณ จรรยา เลขาธิการสมาคมองค์การพิทักษ์รัฐธรรมนูญไทย ได้เดินทางมายื่นคำร้องเพื่อขอให้ตรวจสอบกระทรวงกลาโหม กรมควบคุมโรค และ กสทช. สืบเนื่องจากมีการเผยแพร่หนังสือจากกระทรวงกลาโหมถึงสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) และหนังสือจากกรมควบคุมโรคถึง กสทช. ซึ่งมีเนื้อหาขอให้ผู้ให้บริการโทรศัพท์มือถือส่งข้อมูลตำแหน่งสัญญาณโทรศัพท์เคลื่อนที่ย้อนหลัง 14 วันของผู้ติดเชื้อรายใหม่ รวมถึงข้อมูลเบอร์โทรศัพท์ของทุกคนที่เคยอยู่ในบริเวณเดียวกันกับผู้ติดเชื้อ เพื่อส่งSMSแจ้งเตือน และเพื่อดำเนินการสอบสวนโรค ซึ่งเป็นเรื่องที่ละเมิดสิทธิมนุษยชนอย่างร้ายแรงทั้งนี้รัฐธรรมนูญ 2560 มาตรา 36 กำหนดเป็นข้อห้ามไว้ชัดเจนว่าบุคคลย่อมมีเสรีภาพในการติดต่อสื่อสารถึงกันไม่ว่าในทางใด ๆ การตรวจ การกัก หรือการเปิดเผยข้อมูลที่บุคคลสื่อสารถึงกันรวมทั้งการกระทําด้วยประการใด ๆเพื่อให้ล่วงรู้หรือได้มาซึ่งข้อมูลที่บุคคลสื่อสารถึงกันจะกระทํามิได้ เว้นแต่มีคําสั่งหรือหมายของศาล หรือมีเหตุอย่างอื่นตามที่กฎหมายบัญญัติ การที่กลาโหม-กรมควบคุมโรคและ กสทช.จะอ้างว่าใช้เพื่อการควบคุมโรคโควิด-19 ตาม พรก.ฉุกเฉินนั้น ไม่อาจรับฟังได้ เพราะกฎหมายรัฐธรรมนูญมีศักดิ์เหนือกว่า พรก.ฉุกเฉินการกระทำดังกล่าวสังคมมีข้อสงสัยมากมายว่ากระทรวงกลาโหมเข้ามาเกี่ยวข้องอะไรกับการขอติดตามสัญญาณมือถือของประชาชน กระบวนการสอบสวนโรคควรเป็นเรื่องของกรมควบคุมโรคมิใช่หรือ และตามสำเนาหนังสือที่ปรากฏนั้น ได้ลงนามตั้งแต่วันที่ 11 และ 22 เมษายน พ.ศ.๒๕๖๓ แล้ว ทำไมกระทรวงกลาโหม กสทช. หรือกรมควบคุมโรค จึงไม่ยอมเปิดเผยกระบวนการนี้ให้ประชาชนรับรู้มาตั้งแต่ต้น ทั้งๆที่เป็นการกระทำที่ผิดต่อกฎหมายรัฐธรรมนูญและกฎหมายเกี่ยวกับข้อมูลส่วนบุคคลและเมื่อมีการติดตาม และนำข้อมูลการใช้มือถือของประชาชนไปเปิดเผย หรือนำไปใช้เพื่อประโยชน์ในการอื่นที่มิได้เกี่ยวข้องกับการควบคุมโรคโควิด-19 จะมีมาตรการในการตรวจสอบอย่างไรหรือไม่ และหน่วยงานใดจะเป็นผู้ตรวจสอบได้ดังนั้น สมาคมองค์การพิทักษ์รัฐธรรมนูญไทย จึงต้องเดินทางมาร้องเรียนต่อ กสม.เพื่อขอให้ใช้อำนาจตามกฎหมายในการตรวจสอบและสั่งระงับการดำเนินการดังกล่าวเสียโดยพลันและรายงานข้อเท็จจริงที่ถูกต้องเกี่ยวกับการที่กระทรวงกลาโหม กรมควบคุมโรค และ กสทช.ใช้อำนาจฝ่าฝืนรัฐธรรมนูญและกฎหมายในการขอและใช้ข้อมูลการใช้โทรศัพท์มือถือของประชาชนอันเป็นการละเมิดสิทธิมนุษยชนโดยไม่ล่าช้า และหากเป็นการกระทำที่ผิดกฎหมายให้ส่งเรืองไปยังหน่วยงานอิสระอื่นที่มีอำนาจเพื่อดำเนินการกฎหมายสูงสุดต่อไป ศรีสุวรรณ กล่าวในที่สุด
ศรีสุวรรณ ร้อง กสม. ตรวจสอบ หลัง กระทรวงกลาโหม-กรมควบคุมโรค ทำหนังสืออถึง กสทช. ขอให้ผู้บริการโทรศัพท์มือถือส่งตำแหน่งสัญญาณผู้ติดเชื้อรายใหม่ย้อนหลัง 14 วัน
ศรีสุวรรณ จรรยา,กระทรวงกลาโหม,กสทช.,กรมควบคุมโรค